**Stefna og viðbragðsáætlun vegna eineltis, kynferðislegrar áreitni, kynbundinnar áreitni og ofbeldis**

Það er stefna skólans að starfsfólk og nemendur við Fjölbrautaskóla Snæfellinga líði ekki einelti, áreitni eða hvers kyns ofbeldi. Bæði starfsfólk sem nemendur skuli njóta virðingar í námi og starfi.

Mikilvægt er að einstaklingar upplýsi fulltrúa úr eineltisteymi skólans um hverskonar áreitni, ofbeldi eða einelti þeir verða fyrir. Í undir eineltisteymi skólans, sem starfar undir forystu námsráðgjafa, eru auk hans aðstoðarskólameistari og umsjónarkennarar. Aðrir starfsmenn á borð við skólameistara, mannauðsstjóra og trúnaðarmenn geta komið að starfi teymisins eftir því sem við á. Skal þá tryggt að allt fari fram í trúnaði. Allar tilkynningar eru teknar alvarlega og viðeigandi viðbragðsáætlun hrint í framkvæmd. Sá sem verður var við einelti eða áreiti hvers konar er skylt að láta skólastjórnendur, umsjónarkennara eða námsráðgjafa vita.

Stefna skólans byggir á reglugerð nr. 1009/2015 um aðgerðir gegn einelti, kynferðislegri áreitni, kynbundinni áreitni og ofbeldi.

**Grunur um einelti, kynferðislega áreitni, kynbundna áreitni og ofbeldi:**

* Komi upp atvik sem fellur undir skilgreiningar þær er taldar eru upp hér að ofan skal þolandi láta vita af málsatvikum og ræða við skólastjórnendur, umsjónarkennara eða námsráðgjafa. Þá er hægt að senda inn ábendingu í gegn um heimasíðu skólans hér(<https://www.fsn.is/is/thjonusta/namsradgjof/tilkynna-einelti>).
* Verði kennarar, starfsmenn eða aðrir nemendur varir við einelti eða annað óásættanlegt athæfi skal sá hinn sami hafa samband við námsráðgjafa, umsjónarkennara eða stjórnendur.
* Leiki grunur meðal nemenda á því að verið sé að leggja samnemendur þeirra í einelti eða að þeir séu beittir ofbeldi geta þeir tilkynnt það eftir sömu leiðum og tíundaðar hafa verið hér að ofan.
* Kennarar eða starfsfólks geta sett sig í samband við námsráðgjafa eða aðra meðlimi eineltisteymisins telji þeir sig verða fyrir einelti eða verða varir við að samstarfsfólk þeirra eða nemendur séu lagðir i einelti, eða hafi orðið fyrir hvers konar áreitni eða ofbeldi.
* Allar ábendingar eru kannaðar til hlítar og unnið er með þær í fullum trúnaði.
* Eineltisteymi vinnur að lausn málsins í samráði við forráðamenn og umsjónarkennara sé nemandinn yngri er 18 ára.
* Aðilar eru boðaðir í viðtal og reynt að skapa sátt. Málinu er þá vísað til skólameistara ef ekki næst sátt og skólameistari tekur ákvörðun um beitingu viðurlaga.
* Sé ástæða til vegna eðlis brots er leitað viðeigandi aðstoðar hjá yfirvöldum við úrlausn málsins.
* Gögn um málið eru geymd hjá námsráðgjafa.

**Forvarnir**

* Mikilvægt er að miðla þekkingu og efla meðvitund um ofbeldi, einelti, kynbundin áreitni, kynferðisleg áreitni og kynbundið ofbeldi t.d. með fyrirlestrum og beintengingu við námsefni. Samræmist þetta jafnframt Lýðheilsustefnu FSN.
* Mikilvægt er að starfsfólk og nemendur séu meðvitaðir og bregðist við á viðeigandi hátt.
* Skýr stefna skólans um að ofbeldi, einelti, kynbundin áreitni, kynferðisleg áreitni og kynbundið ofbeldi sé ekki liðið sé kynnt öllum nemendum og starfsfólki.
* Áhersla á jákvæð samskipti í skólasamfélaginu, mikilvægt að efla vitund allra og að slíkt sé einkennandi í öllu starfi skólans.

**Eftirfylgni**

Til að hægt sé að fylgja áætluninni eftir er hún kynnt starfsfólki um leið og hún tekur gildi og rædd á fundum starfsfólks á hverju skólaári. Þar eru kennarar minntir á að ofbeldi, einelti, kynbundin áreitni, kynferðisleg áreitni og kynbundið ofbeldi er ekki liðið í Fjölbrautaskóla Snæfellinga. Allir starfsmenn svara könnun sem lýtur að þessum þáttum á tveggja ára. Farið verður yfir niðurstöður þeirra kannana á sameiginlegum fundum alls starfsfólks og brugðist við niðurstöðum ef þurfa þykir. Könnunin er á ábyrgð jafnréttisráðs. Í upphafi hvers skólaárs eru nemendur skólans minntir á hvar áætlunina er að finna á vef skólans. Nýnemar fá ýtarlegri kynningu á áætluninni í kennslustund.

## **Skilgreiningar á hugtökum:**

1. **Einelti:** Síendurtekin hegðun sem almennt er til þess fallin að valda vanlíðan hjá þeim sem fyrir henni verður, svo sem að gera lítið úr, móðga, særa eða ógna viðkomandi eða að valda honum ótta. Skoðanaágreiningur eða ágreiningur vegna ólíkra hagsmuna fellur ekki hér undir.
2. **Kynbundin áreitni:** Hegðun sem tengist kyni þess sem fyrir henni verður, er í óþökk viðkomandi og hefur þann tilgang eða þau áhrif að misbjóða virðingu viðkomandi og skapa aðstæður sem eru ógnandi, fjandsamlegar, niðurlægjandi, auðmýkjandi eða móðgandi fyrir viðkomandi.
3. **Kynferðisleg áreitni:** Hvers kyns kynferðisleg hegðun sem er í óþökk þess sem fyrir henni verður og hefur þann tilgang eða þau áhrif að misbjóða virðingu viðkomandi, einkum þegar hegðunin leiðir til ógnandi, fjandsamlegra, niðurlægjandi, auðmýkjandi eða móðg­andi aðstæðna. Hegðunin getur verið orðbundin, táknræn og/eða líkamleg.
4. **Ofbeldi:** Hvers kyns hegðun sem leiðir til, eða gæti leitt til, líkamlegs eða sálræns skaða eða þjáninga þess sem fyrir henni verður, einnig hótun um slíkt, þvingun eða handa­hófs­kennda sviptingu frelsis.